शब्द-शक्ति रूप आदि शक्ति ही मूल प्रकृति कहलायी, क्योंकि प्रकृति की उत्पत्ति इसी आदि-शक्ति रूप में हुई। इसीलिए यह मूल प्रकृति भी कहलायी। पुनः आदि-शक्ति ने शब्दब्रह्म के निर्देशन एवं सत्ता-सामर्थ्य के अधीन कार्य प्रारम्भ किया। इन्हे कार्य के निष्पादन हेतु इच्छा-शक्ति (Will Power) मिली। तत्पश्चात् आदि-शक्ति ने सृष्टि-उत्पत्ति की इच्छा की, तो इच्छा करते ही शब्द-शक्ति रूपा आदि-शक्ति का तेज दो प्रकार ज्योतियों में विभाजित हो गया; जिसमें पहली ज्योति तो आत्म ज्योति अथवा दिव्य ज्योति कहलायी तथा दूसरी ज्योति मात्र ज्योति ही कहलायी, अर्थात पहली ज्योति आत्मा और दूसरी ज्योति शक्ति कहलायी।